Դավիթ Արախամիա

Դավիթ Արախամիա (, , ), հայտնի է նաև Դավիթ Բրաուն ( կեղծանունով), վրացական ծագմամբ ուկրաինացի պետական և քաղաքական գործիչ, գործարար, հանրային գործիչ և կամավոր։ 2019 թվականի օգոստոսի 29-ից Ուկրաինայի Գերագույն ռադայի իշխող «Ժողովրդի ծառա» խմբակցության ղեկավարը։

Արախամիան նաև Ուկրաինայի ազգային ներդրումային խորհրդի քարտուղարն է։ ՏՏ մի քանի ընկերությունների համահիմնադիր է։

Արախամիան նաև «Ժողովրդական նախագիծ» կամավորական կազմակերպության հիմնադիրն է, որն օգնում է Ուկրաինայի արևելքում զինված հակամարտության գոտում գտնվող ուկրաինացի զինվորականներին։

Կենսագրություն 
Ծնվել է 1979 թվականի մայիսի 23-ին Սոչիում։ Որոշ ժամանակ ապրել է Աբխազիայի Գագրա քաղաքում։ 1992 թվականին, փրկվելով վրաց-աբխազական պատերազմից, ծնողների հետ միասին տեղափոխվել է Ուկրաինայի Նիկոլաև քաղաք։ Այնտեղ ավարտել է թիվ 36 հանրակրթական դպրոցը։

Ուկրաինայի եվրոպական համալսարանում ավարտել է տնտեսագիտության մագիստրոսական բաժինը։ Բացի այդ, Լոնդոնի բաց համալսարանում սովորել է «Պրոֆեսիոնալ մենեջմենթ» մասնագիտացմամբ։

2002 թվականին հիմնել է TemplateMonster ՏՏ ընկերությունը, որը դարձել է Ուկրաինայում առաջինը՝ վեբ կայքերի կաղապարների ստեղծման ոլորտում։

2014 թվականի մարտին Արախամիան իր մտերիմներից մեկի հետ բացել է Ուկրաինայի զինված ուժերի 79-րդ առանձին դեսանտագրոհային բրիգադի դեսանտայինների համազգեստի համար միջոցների հավաքման կայք։ Այդտեղից սկսվեց «Ժողովրդական նախագիծ» կամավորական նախաձեռնությունը։

2014 թվականի օգոստոսին նշանակվել է Նիկոլաևի մարզային պետական վարչակազմի ղեկավարի կամավորական գործունեության հարցերով խորհրդականի պաշտոնում, սեպտեմբերին՝ գնումների հարցերով Ուկրաինայի պաշտպանության նախարարի հանձնակատար, իսկ հոկտեմբերին՝ պաշտպանության նախարարի խորհրդական և ՊՆ կամավորների խորհրդի նախագահ։ 2014 թվականի նոյեմբերին դարձել է Ուկրաինայի ժողովրդական կամավորների ասոցիացիայի համանախագահ և «կամավորների դեսանտի» համակարգող։ Վերջինս կամավորների խմբեր են, որոնք սկսել են աշխատել Ուկրաինայի պաշտպանության նախարարությունում։

2015 թվականի փետրվարին Վրաստանի քաղաքացի Արախամիան ստացել է Ուկրաինայի քաղաքացու անձնագիր։

Նիկոլաևի քաղաքապետի ընտրություններում Արախամիան 2015 թվականին սատարել է Ալեքսանդր Սենկևիչի թեկնածությունը։

2019 թվականի հուլիսի 9-ին Ուկրաինայի նախագահ Վոլոդիմիր Զելենսկին Արախամիային նշանակել էր «Укроборонпром» կոնցեռնի դիտորդական խորհրդի անդամ։

Նույն տարում ընտրվել է «Ժողովրդի ծառա» խորհրդարանական խմբակցության ղեկավար։ Հայտարարել է խմբակցության ներսում ազդեցության տարբեր խմբերի միջև հակասության վտանգների մասին։ Կոռուպցիոն ռիսկերի նվազեցման համար Արախամիան առաջարկեց ներդնել պատգամավորների աշխատանքի մոնիթորինգի էլեկտրոնային համակարգ, որը հնարավորություն կտա քվեարկությունների ժամանակ ճանաչել անոմալիաները և վերլուծել, թե արդյոք այդպիսի անոմալիան կարող է կապ ունենալ կոռուպցիոն ռիսկերի հետ։

Դավիթ Արախամիան «Ժողովրդի ծառա» կուսակցության անդամ է։

«МВА — Կենտրոն» ՍՊԸ-ի, «Արտահանման և ներդրումների ուկրաինական գործակալություն» ՍՊԸ-ի և «Անվտանգության և պաշտպանության ռազմավարությունների միջազգային կենտրոն» ՍՊԸ համահիմնադիր։

Խորհրդարանական գործունեություն 
Արախամիան «Ժողովրդի ծառա» խորհրդարանական խմբակցության ղեկավարն է։

Ուկրաինայի Գերագույն ռադայի ազգային անվտանգության, պաշտպանության և հետախուզության հարցերով հանձնաժողովի անդամ է, գլխավորում է իրավապահ մարմինների գործառույթ ունեցող պետական մարմինների, իրավապահ մարմինների, հատուկ նշանակության իրավապահ մարմինների և հետախուզական մարմինների նկատմամբ վերահսկողության հարցերով ենթահանձնաժողովը։

2014-2018 թվականներին եղել է Չեռնիգովի մարզի Իչնյա, Վիննիցայի մարզի Կալինովկա, Խարկովի մարզի Բալակլեյա, Լուգանսկի մարզի Սվատովո, Դնեպրոպետրովսկի մարզի Կրիվոյ Ռոգ քաղաքներում գտնվող սպառազինության պահեստներում հրդեհների հետաքննության հարցերով Ուկրաինայի Գերագույն ռադայի ժամանակավոր քննչական հանձնաժողովի ղեկավար։

Արախամիան նաև Գերագույն ռադայի Ուկրաինայի տարածքային ամբողջականության վերականգնման և ինքնիշխանության ապահովման պետական քաղաքականության ձեւավորման և իրականացման հարցերով ժամանակավոր հատուկ հանձնաժողովի անդամ։

Ղեկավարում է Գերագույն ռադայի ԱՄՆ-ի հետ միջխորհրդարանական կապերի պատգամավորական խումբը։

Դավիթ Արախամիայի համակարգմամբ իրականացվել են կադրային փոփոխություններ Ուկրաինայի պետական կադաստրի մի շարք ոլորտներում։

2022 թվականին դարձել է ռուս-ուկրաինական բանակցություններում ուկրաինական պատվիրակության ղեկավարը, որը փորձում էր զբաղվել ռուս-ուկրաինական ճգնաժամի հանգուցալուծմամբ։

Ճանաչում 
2019-2021 թվականներին Արախամիան ներառվել է «Новое время» ամսագրի կազմած Ուկրաինայի 100 ամենաազդեցիկ մարդկանց ցանկում՝ զբաղեցնելով, համապատասխանաբար, 36-րդ, 43-րդ և 37-րդ հորիզոնականները։

2020 թվականին Դավիթ Արախամիան զբաղեցրել է 21-րդ հորիզոնականը ուկրաինական Фокус ամսագրի կազմած 100 ամենաազդեցիկ ուկրաինացիների ցանկում։ Իսկ արդեն 2021 թվականին զբաղեցրել է 6-րդ հորիզոնականը։

2020 թվականին Արախամիան ներառվել է «Корреспондент» ամսագրի կազմած 100 ամենաազդեցիկ ուկրաինացիների կազմում՝ զբաղեցնելով 37-րդ հորիզոնականը, իսկ 2021 թվականին՝ 20-րդ հորիզոնականը։

Պարգևներ 
 2014 թվականի օգոստոսի 23-ին Ուկրաինայի նախագահի հրամանագրով պարգևատրվել է Ուկրաինային մատուցած ծառայությունների համար III աստիճանի շքանշանով։

Անձնական կյանք 
Ամուսնացած է երկրորդ անգամ։ Ունի վեց երեխա։

Ծանոթագրություններ 

Ուկրաինայի քաղաքական գործիչներ
21-րդ դարի ուկրաինացի քաղաքական գործիչներ
21-րդ դարի քաղաքական գործիչներ
Ուկրաինացի գործարարներ
«Ժողովրդի ծառա» կուսակցության անդամներ
Եվրամայդանի մասնակիցներ
Կեղծանուններ
Վրացի գործարարներ